Olav Mugaas

Olav Martin Mugaas (født 11. juli 1950 i Øystese, Hardanger) er en norsk næringslivsleder. Han er kjent som leder av sentrale mediebedrifter i Norge.

Mugaas er utdannet cand. mag. med fagene norsk, historie og offentlig rett fra Universitetet i Oslo. Han utdannet seg også til bedriftsøkonom ved Bedriftsøkonomisk Institutt.

Mugaas var aktiv i AKP(m-l), var disponent i Klassekampen og ledet ml-bevegelsens trykkeribedrift Duplotrykk til å gå med overskudd.«Navn i nyhetene: Olav Martin Mugaas», NTBtekst, 21. mars 1991.«Mugaas går til Apressen», Aftenposten Aften, 14. desember 1988, s. 16. Han brøt med partiet i 1983 og ble selger i Norsk Data.«På andre barrikader», Dagens Næringsliv, 17. august 1991, s. 13. Mugaas var til 1987 salgssjef i Norsk Data Comtec AS.

Mugaas har hatt en rekke lederstillinger og styreverv i norsk mediebransje. Han ble i 1987 administrerende direktør i Oslo-avisen. Etter at denne avisen ble lagt ned, ble Mugaas i 1989 direktør i Norsk Arbeiderpresse, der han var til 1991, da han ble administrerende direktør i Arbeiderbladet. I 1994 begynte han i ledelsen i Aftenposten, der han fra 1996 til 2007 var administrerende direktør.

Mugaas har hatt en rekke verv som styreformann og styremedlem i norske mediebedrifter, blant annet i Bergens Tidende, Demokraten, Rogalands Avis, Oppland Arbeiderblad, Moss Dagblad og Dagningen, samt Finn.no. Han har også sittet i styret for Svenska Dagbladet og vært styremedlem i styret for Institutt for Journalistikk.

Mugaas er sønn av tidligere personaldirektør i Staten Nils Mugaas og Aasta Mugaas.

 Referanser 

 Eksterne lenker 

 «Olav Mugaas til First House Media», fra nettsidene til First House, norsk konsulentselskap

Kategori:Norske konsernsjefer
Kategori:Personer tilknyttet Schibsted
Kategori:Aftenposten
Kategori:Dagsavisen
Kategori:Personer fra Kvam kommune
Kategori:Fødsler i 1950